## L’Institut Valencià de Cultura inicia la venda d’abonaments del Teatre Principal i l’Auditori de Castelló per al primer trimestre de 2026

*** El Principal presenta les produccions de l’IVC *Los días lentos* i *Los locos de Valencia* així com *Los hidalgos de Verona* de Shakespeare, *Parejas imperfectas*, Manuel Liñán o la dansa contemporània de La Veronal i Marcos Moreau
* L’Auditori de Castelló oferix deu espectacles en abonament amb la violinista Isabel Villanueva, Orquestra de la Comunitat Valenciana, Simfònica de Castelló amb Antonio Serrano, o les formacions Simply Quartet i Baptiste Bailly Trio**

L’Institut Valencià de Cultura inicia el període de venda dels abonaments culturals del Teatre Principal i Auditori de Castelló corresponents al primer trimestre de 2026.

La delegada territorial de l’IVC a Castelló, Núria Felip, ha destacat que els nous abonaments culturals “posen de manifest la varietat i riquesa de propostes, des del flamenc més innovador fins a la música clàssica i contemporània, passant pel teatre compromés, les produccions valencianes i la dansa d’avantguarda. En 2026 continuarem apostant per una cultura oberta, diversa i dirigida a tots els públics”.

Així mateix, Felip ha agraït al públic castellonenc “el suport a les propostes d’esta temporada que han permés aconseguir rècords en venda d’entrades, amb totes les localitats venudes en molts espectacles tant en el Principal com en l’Auditori”.

Finalment, la delegada territorial ha recordat que les dos programacions d’abonament es completaran amb altres activitats culturals en sengles espais a les quals s’uniran les propostes del Museu de Belles Arts, EACC i Palau de Congressos de Peníscola que conformaran la programació de l’Institut Valencià de Cultura per al trimestre de gener, febrer, març de 2026.

**Abonament del Teatre Principal**

El Teatre Principal de Castelló inaugurarà la seua programació d’abonament, el 17 de gener, amb *Los días lentos,* la nova producció de l’Institut Valencià de Cultura escrita i dirigida per Lola Blasco que explora la fragilitat humana davant el pas del temps. Li seguirà, el 24 de gener, *Muerta de amor*, un espectacle de flamenc contemporani de Manuel Liñán & Companyia.

En febrer, el teatre acollirà la producció valenciana *Postales*, de Guadalupe Saez, i el dia 15 pujarà a l’escenari la Compañía Nacional de Teatro Clásico amb *Los hidalgos de Verona*, de William Shakespeare. El mes finalitzarà amb *Los locos de Valencia*, de Lope de Vega, una producció pròpia de l’IVC.

La comèdia *Parejas imperfectas*, de Martyna Majok i amb adaptació de Bernabé Rico, obrirà el mes de març. Després d’un parèntesi amb motiu de les festes de la Magdalena, la programació de la qual s’anunciarà pròximament, l’activitat d’abonament tornarà, el 22 de març, amb *Las bingueras de Eurípides*, de La Niñas de Cádiz, una comèdia fresca i reivindicativa.

El trimestre es tancarà amb *Firmamento*, una proposta de dansa contemporània de la companyia La Veronal, dirigida pel reconegut coreògraf valencià Marcos Morau, guardonat internacionalment i gran vencedor en l’última edició dels Premis Max.

**Programació d’abonament de l’Auditori de Castelló**

Per la seua part, l’Auditori de Castelló oferirà 10 espectacles en l’abonament d’hivern. La programació donarà la benvinguda al nou any el 2 de gener, a les 19:30 hores, amb l’actuació de la Jove Orquestra de la Generalitat Valenciana i el Centre de Perfeccionament del Palau de les Arts, que oferiran un recorregut musical per l’òpera i la sarsuela a través d’obertures i diverses obres de grans compositors europeus.

La programació d’abonament continuarà el 10 de gener, amb el recital de Claudio Constantini, qui combinarà bandoneó i piano en un viatge musical que inclou obres de Bach, Debussy i Beethoven. El dijous 16 de gener serà el torn de Le Concert de l’Hostel Dieu, que presentarà un programa dedicat al barroc femení amb peces de compositores italianes i franceses.

El mes de febrer s’obrirà amb un gran concert de l’Orquestra de la Comunitat Valenciana, amb la direcció de Sir Mark Elder, amb la participació del Cor de la Generalitat Valenciana. També en febrer, el dia 19, el *jazz* serà protagonista en l’Auditori amb l’actuació de Baptiste Bailly Trio, una formació que fusiona influències mediterrànies i orientals.

Finalment, el 27 de febrer, l’Orquestra Simfònica de Castelló dedicarà el seu concert a Falla i al repertori espanyol amb la col·laboració de l’harmonicista, Premi Nacional de les Músiques Actuals 2025, Antonio Serrano.

Març serà un mes especialment intens en l’Auditori, que el dia 6 acollirà un concert de l’Orquestra de la Comunitat Valenciana, dirigida per Dima Slobodeniouk i amb la participació del violoncel·lista Pablo Ferrández, interpretant obres de Sibelius i Elgar.

El 17 de març tindrà lloc el recital del Simply Quartet, amb peces de Debussy, Wolf i Xostakóvitx. El 25 de març, Isabel Villanueva i François Dumont oferiran un concert per a viola i piano, mentres que la programació del trimestre es clausurarà el 27 de març amb l’actuació de Nostrum Mare Camerata, que presentarà una reinterpretació contemporània de l’*Stabat Mater* de Pergolesi que unix música barroca i poesia mística.

**Venda d’abonaments, renovacions i entrades**

El període de renovació d’abonaments romandrà obert del 9 a l’11 de desembre. Els dies 12 i 13 de desembre s’habilitarà l’opció de canvi de butaques, mentres que les noves altes d’abonats es podran fer el 16 i 17 de desembre.

A partir del 18 de desembre es posaran a la venda les entrades soltes tant en taquilla com a través de la pàgina web oficial de l’[IVC](https://ivc.gva.es/val/escena-val/programacio-escena/teatre-principal-castello).

Fecha: 08/12/2025